Caingean arna tabhairt an 18 Bealtaine 2022 – Shuvalov v an Chomhairle
(Cás T-289/22)
Teanga an cháis: an Spáinnis
Páirtithe
Iarratasóir: Igor Shuvalov (Moscó, an Rúis) (ionadaithe: J. Iriarte Ángel agus E. Delage González, Dlíodóirí)
Cosantóir: Comhairle an Aontais Eorpaigh
An t-ordú atá á lorg
Iarrann an t-iarratasóir ar an gCúirt Ghinearálta:
Cinneadh 2014/145/CBES 1 ón gComhairle an 17 Márta 2014 a bhaineann le bearta sriantacha i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin a chur ar neamhní sa mhéid go dtagraítear don iarratasóir ann nó gur féidir difear a dhéanamh dó leis.
Rialachán (AE) 269/2014 1 ón gComhairle an 17 Márta 2014 maidir le bearta sriantacha i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin a chur ar neamhní sa mhéid go dtagraítear don iarratasóir ann nó gur féidir difear a dhéanamh dó leis.
a ordú don Chomhairle na costais a íoc.
Saincheisteanna dlí agus príomhargóintí
Mar thaca leis an gcaingean, maíonn an t-iarratasóir seacht saincheist dlí.
An chéad saincheist dlí lena n-éilítear go ndearnadh earráid shoiléir sa mheasúnú ar na fíricí ar a bhfuil na srianta atá faoi chonspóid bunaithe, sa mhéid a cuireadh iad de cheangal chomh fada agus a bhaineann siad leis an iarratasóir gan aon bhonn fíorasach agus gan fhianaise iarbhír agus nithiúil.
An dara saincheist dlí lena n-éilítear neamhchomhlíonadh na hoibleagáide cúiseanna a shonrú, sa mhéid go bhfuil réasúnaíocht cheart in easnamh, i dtaca leis an iarratasóir, ar na bearta atá faoi chonspóid, rud lena gcuirtear cosc air a chosaint a chur in iúl mar is cuí.
An tríú saincheist dlí lena n-éilítear gur sáraíodh an ceart daonna chun tuairimí a nochtadh, sa mhéid go bhfuil pionós á ghearradh ar an iarratasóir ar bhonn barúlacha áirithe a chumhdaítear leis an gceart daonna sin.
An ceathrú saincheist dlí lena n-éilítear gur sáraíodh an ceart chun cosaint bhreithiúnach éifeachtach i ndáil leis na cúiseanna leis na gníomhartha a shonrú, easpa fianaise nithiúla maidir leis na saincheisteanna dlí agus leis na cearta chun tuairimí a nochtadh, chun cosaint a fháil agus chun maoine, sa mhéid nár comhlíonadh an gá le fianaise iarbhír agus nithiúil a thabhairt ar aird agus an dualgas cúiseanna a shonrú, rud a dhéanann difear do na cearta thuasluaite eile.
An cúigiú saincheist dlí lena n-éilítear gur sáraíodh an ceart chun maoine i ndail le prionsabal na comhréireachta, sa mhéid go gcuirtear teorainn leis an gceart sin go héagórach agus, thairis sin, go díréireach.
An séú saincheist dlí, lena n-éilítear gur sáraíodh prionsabal na córa comhionainne, sa mhéid gur imríodh drochthionchar ar staid chomparáideach an iarratasóra gan chúis leis.
An seachtú saincheist dlí, lena n-éilítear mí-úsáid cumhactha, sa mhéid go bhfuil táscairí atá oibiachtúil, beacht agus comhseasmhach le treise a chur leis gur forchuireadh na bearta pionósacha agus gur cuireadh síneadh leo chun críocha seachas na críocha arna maíomh ag an gComhairle.
____________
1     IO 2014 L 78, lch. 6; sa leagan arna leasú le Cinneadh (CBES) 2022/265 ón gComhairle an 23 Feabhra 2022 lena leasaítear Cinneadh 2014/145/CBES a bhaineann le bearta sriantacha i ndáil le gníomhaíochtaí lena mbaintear an bonn d'iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin (IO 2022 L 421, lch. 98).
1     IO 2014 L 78, lch. 6; sa leagan arna leasú le Rialachán Cur Chun Feidhme (AE) 2022/260 ón gComhairle an 23 Feabhra 2022 lena gcuirtear chun feidhme Rialachán (AE) 269/2014 a bhaineann le bearta sriantacha i ndáil le gníomhaíochtaí lena mbaintear an bonn d’iomláine chríochach, de cheannasacht agus de neamhspleáchas na hÚcráine nó ar bagairt iad na gníomhaíochtaí sin ar an méid sin (IO 2022 L 241, lch. 3).